अमेठी. बहुचर्चित गैंगरेप मामले में पहली बार प्रशासनिक स्तर पर बड़ी कारवाई की गई है। जिला प्रशासन ने मंत्री गायत्री प्रजापति के खासमखास और मामले में सह आरोपी लेखपाल अशोक तिवारी को निलंबित कर दिया है। जानकारी के नअुसार, अशोक तिवारी चर्चित गैंगरेप मामले के मास्टरमाइंड होने के कारण नामजद आरोपी हैं।
चित्रकूट का निवासी है लेखपाल
बताते चलें कि गायत्री प्रसाद जब खनन मंत्री बने थे, तभी से समूचे प्रदेश के खनन विभाग की जिम्मेदारी अशोक तिवारी के कंधे पर थी और पूरा हिसाब भी यही देखते थे। अशोक तिवारी चित्रकूट के रहने वाले हैं और अमेठी तहसील में लेखपाल के पद पर तैनात हैं। जानकारी के मुताबिक, आरोपी लेखपाल अशोक तिवारी, शैडो (मुख्य आरक्षी) चंद्रपाल और सचिवालय अधिकारी रूपेश उर्फ रूपेश्वर के निलंबन के लिए संबंधित विभागों को पत्र लिखे गए हैं।
महिला ने मंत्री के साथ लिया है लेखपाल का नाम
चित्रकूट की एक महिला ने लखनऊ के गौतमपल्ली थाने में 18 फरवरी को गायत्री प्रजापति व उनके साथियों पिंटू सिंह, अशोक तिवारी, विकास वर्मा, चन्द्रपाल, रुपेश व आशीष शुक्ला के खिलाफ रिपोर्ट लिखाई थी। यह रिपोर्ट सुप्रीम कोर्ट के आदेश पर लिखी गई थी। इस मुकदमे के दर्ज होने के बाद दबाव में आई पुलिस काफी सुस्त तरीके से पड़ताल कर रही थी। यही वजह थी कि गायत्री 25 फरवरी को अमेठी में मतदान के दिन तक खुलेआम घूमते रहे पर उन पर कार्रवाई नहीं हुई। जब पुलिस हरकत में आई तो वह अन्य आरोपियों के साथ फरार हो गए।
निलंबन की ये है वजह
इस पूरे मामले की गंभीराता को देखते हुए जिलाधिकारी अमेठी के निर्देश पर लेखपाल अशोक को तत्काल प्रभाव से निलम्बित कर दिया है। एसडीएम अमेठी ने इस मामले में कार्रवाई करते हुए बताया कि अशोक तिवारी जनवरी मीहने से बगैर किसी सूचना के अनुपस्थित चल रहे हैं। साथ ही उस पर अमेठी ने राजनीतिक पार्टियों के सहयोग का आरोप है जिसको लेकर उसे निलंबित किया गया है।
awa_Deva awa_Deva hin_Deva hin_Deva hin_Deva hin_Deva hin_Deva